***ИНСТРУКЦИИ***

***във връзка със схема за държавна помощ „Намалена акцизна ставка за газьол, използван в първичното селскостопанско производство чрез система от ваучери за гориво”***

**СРОК - ЗАПОВЕД № РД 09 – 603 / 02.09.2015 г.**

Срокът за предоставяне на ваучерите на втори етап е 07.09.2015 г. – 25.09.2015 г.

**РЕД ЗА ПРЕДОСТАВЯНЕ НА ВАУЧЕРИ**

Указания, утвърдени със Заповед № РД 09 – 24 / 20.01.2015 г.

**Предоставяне на ваучери през втория етап на помощта**

**1.** През втория етап на помощта земеделският стопанин получава ваучери за количеството гориво, представляващо разликата [[1]](#footnote-1) между действително изразходения през календарната 2014 г. газьол и вече получената помощ с ваучерите от първия етап. Номиналната стойност на ваучерите се изчислява ***от софтуера*** на база на:

- получената от земеделския стопанин помощ през първия етап;

- данните от окончателните декларации за реално изразходения газьол;

- общия за страната бюджет на помощта (84 млн. лв.).

**2.** На втория етап на земеделския стопанин се предоставя останалата половината от възможната максимална бройка ваучери според категорията, в която той попада по отношение на литрите гориво, за които той има право да ползва помощ.

**3.** Ваучери не се предоставят, когато земеделският стопанин трябва да възстановява разликата на държавния бюджет, т. е. ако на първия етап е получил помощ за повече гориво отколкото реално е изразходил.

**4.** Ваучерът се състои от три части (А, Б и В). Част А и Б се предоставят на земеделския стопанин, а част В остава и се съхранява в ОСЗ.

**5.** При получаване на ваучерите за втория етап земеделският стопанин представя:

- валиден документ за самоличност (лична карта), а ако кандидатстването се извършва чрез упълномощено лице се изисква и нотариално заверено изрично пълномощно;

- заверена за 2014/15 г. регистрационна карта за земеделски стопанин по Наредба 3 от 1999 г.;

**6.** Служителите от ОСЗ, заети с раздаването на ваучерите за втория етап на помощта извършват следното:

- изискват от земеделския стопанин валиден документ за самоличност (или пълномощно в случай на упълномощено лице) и заверена за 2014/15 г. регистрационна карта, за да проверят с помощта на софтуера дали явилото се за получаване на ваучери лице е действително лицето, кандидатствало за помощта и получило ваучери през първия етап;

- разпечатват броя ваучери, полагащи се на земеделския стопанин за втория етап, като използват софтуера, който автоматично генерира информацията за отпечатване върху бланката на ваучера. Софтуерът дава и информация за броя ваучери, който следва да се предостави на земеделския стопанин на втория етап. В случай че при отпечатването възникне технически проблем и ваучерът бъде сгрешен и повреден, той не се предоставя на земеделският производител, а се задържа от ОСЗ, за да бъде предаден по законоустановения начин към Министерство на финансите и унищожен;

- предават част А и Б от разпечатаните ваучери на земеделския стопанин и изискват от него да положи подпис/печат върху гърба на част В, която задържат за съхранение в ОСЗ. Част В служи като приемно-предавателен протокол, който е доказателство за предоставянето на ваучерите на земеделския стопанин на определена дата.

**7.** Ваучери за гориво с нарушена цялост и повредени защити не могат да се ползват за подпомагане по помощта.

**8.** Земеделският стопанин ползва помощта, като предоставя част А от ваучера на търговец на гориво (напр. бензиностанция), срещу което получава количество газьол, равняващо се на номиналната стойност на ваучера. Бензиностанцията приема част А на ваучера. Земеделският стопанин изисква от бензиностанцията задължително да завери с подпис и печат част Б на ваучера, да прикрепи фактурата за закупеното гориво към ваучера и да впише в нея серията и номера на ваучера. Земеделският стопанин съхранява част Б от ваучера заедно с прикрепената фактура съгласно законоустановения срок (5 години).

**9.** Земеделски стопанин, който неправомерно е получил ваучери за гориво или е използвал ваучери за гориво не по предназначение се наказва според съответните законоустановени разпоредби.

**Връщане на неизползвани ваучери**

**Заповед № РД 09 – 603 / 02.09.2015 г.**

**1.** Земеделските стопани имат правото да върнат неизползваните ваучери в ОСЗ. Това става с приемателно-предавателен протокол, който е доказателство за връщането на ваучерите от страна на земеделския стопанин на определена дата.

**2.** След изтичане на срока за раздаване на ваучерите на втория етап, ОСЗ предават в МЗХ с приемателно-предавателен протокол неизползваните, повредени, бракувани или върнати от земеделските стопани ваучери.

1. Въз основа на данните от окончателната декларация и стойността на ваучерите, предоставени на земеделския стопанин на първия етап се изчислява разликата, която той трябва да получи от държавата или да възстанови на държавата. Тази разлика е в зависимост от това дали действително изразходеното през годината гориво от земеделския стопанин е повече или по-малко от обема гориво, за който вече е била получена помощ през първия етап. Всъщност, на втория етап се прави изравняване на сметките. [↑](#footnote-ref-1)